Document ID: 32010D0558
Publication Date: 2010-03-12

Content:
DEĊIŻJONI TAL-KUNSILL
tat-12 ta’ Marzu 2010
dwar l-iffirmar, f’isem l-Unjoni, u l-applikazzjoni proviżorja tal-Ftehim bejn l-Unjoni Ewropea u l-Gvern tal-Gżejjer Faroe dwar il-Kooperazzjoni Xjentifika u Teknoloġika, li jassoċja lill-Gżejjer Faroe mas-Seba’ Programm Kwadru tal-Unjoni għar-Riċerka u l-Iżvilupp Teknoloġiku u l-Attivitajiet ta’ Dimostrazzjoni (2007-2013)
(2010/558/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186 flimkien mal-ewwel sentenza tal-ewwel subparagrafu tal-Artikolu 218(5) tiegħu,
Wara li kkunsidraw il-proposta mill-Kummissjoni Ewropea,
Billi:
(1)
Il-Kummissjoni nnegozjat, f’isem il-Komunità, Ftehim mal-Gvern tal-Gżejjer Faroe dwar il-Kooperazzjoni Xjentifika u Teknoloġika (minn hawn ‘il quddiem imsejjaħ “il-Ftehim”), li jipprovdi għall-applikazzjoni proviżorja sa mill-1 ta’ Jannar 2010. L-applikazzjoni proviżorja tippermetti lill-entitajiet mill-Gżejjer Faroe jipparteċipaw fis-sejħiet għal proposti taħt is-Seba’ Programm Kwadru tal-Unjoni, ippjanati li jitnedew f’Jannar 2010.
(2)
L-eżitu tan-negozjati kien il-Ftehim inizjalat fit-13 ta’ Lulju 2009.
(3)
Il-Ftehim għandu jiġi ffirmat u għandu jiġi applikat fuq bażi proviżorja, sakemm jintemmu l-proċeduri għall-konklużjoni tiegħu,
ADOTTA DIN ID-DEĊIŻJONI:
Artikolu 1
L-iffirmar tal-ftehim bejn l-Unjoni Ewropea u l-Gvern tal-Gżejjer Faroe dwar il-Kooperazzjoni Xjentifika u Teknoloġika, li jassoċja lill-Gżejjer Faroe mas-Seba’ Programm Kwadru tal-Unjoni għar-Riċerka u l-Iżvilupp Teknoloġiku u l-Attivitajiet ta’ Dimostrazzjoni (2007-2013) huwa b’dan approvat f’isem l-Unjoni Ewropea, soġġett għall-konklużjoni tal-imsemmi Ftehim.
It-test tal-Ftehim huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jaħtar lill-persuna/i bis-setgħa li tiffirma/jiffirmaw il-Ftehim f’isem l-Unjoni, soġġett għall-konklużjoni tiegħu.
Artikolu 3
Il-Ftehim għandu jiġi applikat fuq bażi proviżorja mill-1 ta’ Jannar 2010, sakemm jintemmu l-proċeduri għall-konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Artikolu 5
Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell, it-12 ta’ Marzu 2010.

Metadata:
Eurovoc Level 1 Categories: 100158
100161
100144
100143
Eurovoc Level 2 Categories: 100277
100283
100171
100261
100170
100176
Eurovoc Level 3 Categories: 3461
130
3489
4415
4040
911
All Eurovoc Categories: 1294
223
225
3466
4415
5404